kaerle etc doen te wetene allen luden nu synde ende
naemaels wesende dat wy ontfangen hebben die oetmoedighe
supplicatie van pauwels brugmans alias vanden berge geboren
van onser stadt van loven inhoudende hoe dat hy suppliant
inden jaere xvc ende eenendertich is in rechte betrocken gewee$
voere borgemeestere scepenen ende raedt onser voirs. stadt van
loevenen ter instancie van wylen lysbeth van ermeghem weduwe
wylen jacops van daelhem doentertyt woenachtich inder selve
stadt van loevenen inde dorpstrate ende dat ter zaken van
leveringe van divese ware als botere keerssen olye havere
ende andere diergelycke comenschape byder voirs. wylen
lysbeth den voirs. suppliant vercocht ende gelevert ende de
voirs. suppliant met rechte verwonnen ende verhaelt wesende
voere de voirs. schult beloopende omtrent elff oft twelf
rynsgulden ende de selve lysbeth consent hebbende vanden
voirs. borgemeester om den voirs. suppliant daer voere te
doen executeren oft pandt van hem te nemene heeft ten huyse
vanden suppliant doentertyt oyck woenende te lovenen in de voirs.
dorpstrate gesonden eenen sergant om hem voere de voirs. schult te
executeren ende want hy suppliant doentertyt nyet thuys en
was soe woude de voirs. sergant hebben eenen pant om syne executie
daer op te doene te wetene een van zynen peerden daer hy zyn labeur
ende landtwinninghe mede doende was midts den welcken offerde
ende presenteerde des suppliant huysvrouwe den voirs. sergant te
gevene eenen vrouwen koers daermede de voirs. sergant oft
de voirs. lysbeth nyet te vreden en wilde syn maer leyde
ende nam de selve sergant met hem een van des suppliants
peerden uuyten stal daer aff de voirs. suppliant corts daer nae
geadverteert worde by eenen gheheeten jan millaens ende
want de voirs. suppliant verstont vanden selven janne dat de
verbeyden tot des maendaechs daer nae nyet tegenstaende dat
den pandt vanden voirs. koers was gepresenteert te gevene
ende oyck nyet tegenstaende dat de selve jan te vrede was
borghe te blyvene ende de voirs. lysbeth te versekeren van
huerer betalingen ten voirs. naestcomende maendage
dwelck ten hoochsten maer drie dagen en was te verbeydene
naede voirs. executie soe heeft de voirs. suppliant ter causen
van dien zeer gestoert ende beruert geweest ende zoe
vele te meer want hy ter causen vander voirs. tydinge was
vander tafellen daer hy doentertyt zat geroepen ende
aldus gestoert ende vergrampt wesende is mit furieusheyt
ende hitten gegaen ten huyse vander voirs. lysbeth die welcke
wesende inde kokene de voirs. suppliant riep seggende dat
zy met hem soude comen rekenen ende comende de selve
lystbeth uuyter cokene in hueren winckel zoe hebben zy
uuyterlinghe groote kyffwoerden gehadt ende ten lesten
es de voirs. suppliant gecomen byder voirs. lysbeth inden
winckel ende heeft huer gegeven met zynen opstekere
twee steken omtrent der herten daer aff de selve
lysbeth is terstont gecomen van levenden live ter doot
ter causen van welcken feyte de voirs. suppliant hem heeft
yesinder geabsenteert buyten onsen voirs. lande van
brabant behoudelyck dat de suppliant onder sansconduyt
oft geleyde van onsen meyer van lovenen hem sekertyt heeft
gehouden optgewyde om te doene transport ende opdracht van
zekeren zynen goeden # om metten penningen daer aff comende
# by hem vercocht
om zyne schulden te betaelene
ende ons te voldoene vander
confiscatie van zynen goeden
$$ aff hy ons oyck heeft
voldaen de selve suppliant
heeft oyck gedaen groote
$$ligen betalingen ? aende kinderen ende
vrienden vander voirs. wyle
lysbeth om te beteren
$voirs. feyt ende hen
hieraff satisfactie te
doene nae zynder macht
in zulcker vuegen dat
$$ middelle van vrinden
$$lycke presentatie ende
$$ooten oitmoet byden
suppliant gedaen ende
$epresenteert de selve
suppliant is mitten voirs. vrienden ende magen geaccordeert zoe verre ende op conditie nochtans dat de
suppliant vanden voirs. feyte ende dootslaghe van ons can verwerven onse gratie ende brieve van remissien alzoe dit al
$lyckt by de selve conditien ende gemerct dat tvoirs. feyt is toegecomen uuyt hitte van bloede
ende dat hem tselve uuyt gront zyns herten leet is daeromme hy oyck gedaen heeft ende noch dagelycx
$ende is groote penitentie ende noch doen sal soe verre hy vanden voirs. feyte ende delicte van ons can
verwerven onse gratie ende remissie ende aengesien dat oyck dat de suppliant is in meyningen
by leven lanck te bidden voer die ziele vanden voirs. wylen lysbeth alzoe hy oyck daeromme
diverse geestelycke persoonen heeft doen bidden ende dat hy suppliant is geboren van onser voirs.
stadt van loevenen gehoudt ende hebbende zesse kinderen te wetene twee zoenen ende $$ vier
#dochteren alonder huere jaeren wesende daer aff diene is in religie ende int cloestere $$
augustynen binnen onser voirs. stadt van loevenen
syne schulden te betalen€ ende oyck om metten kinderen vrienden
ende magen vander selven lysbeth vanden voirs. ongevalle te
overcomen denwelcken hy suppliant alle oitmoet satisfactie ende
voetval heeft gedaen soe dat hy suppliant metten selven is
overcomen zoe verre de suppliant vanden voirs. feyte can
verwerven onse gracie ende misericordie ende aengesien
dat het selve feyt dwelck gebuert is uuyt hitte van
bloede den suppliant uuyt gront syns herten leet is ende
daer aff hy oyck gedaen heeft ende noch in meyninghe is te
doene penitentie ende dat de suppliant die altyt gestaen
heeft tot goeden name ende fame belast is met huysvrouwe
ende zesse kinderen soe is ons van weghen deselfs suppliants
op dat hy ende synen voirs. huysvrouwe ende kinderen nyet teenem$
in dolinghen ende desolatien en comen oitmoedelyck gebeden
hem tvoirs. feyt ende dootslach te willen remitteren ende
vergeven ende hem daer op te doen expedieren onse openen
brieven van remissien in zulcken saecken ge behoorende
soe eerst dat wy de saken voerscreven overgemerct ende
eerst hier op gehadt dadvys van eenighen geleerden ende
doctoren in theologien den voirs. pauwels brugmans suppliant
geneycht wesende tot synder voirs. beden ende supplicatien ende
willende hem in dit stuck prefereren gracie ende misericorde
voer rigeur ende strangheyt van justicien besundere ter
eeren vanden bitteren lyden ons lieffs heeren jhesu christi dwelck
hy opten goede, vrydach op alsulcken dach als huden voer de
salicheyt ende verlossinge van allen menschen geleden heeft
hebben inden gevalle als boven vergeven quytgeschonden
geremitteert vergeven quytschelden ende remitteren uuyt
sunderlingen gratien by desen onsen brieve tfeyt ende
dootslach boven verclaert mitgaders alle payne ende amende
corporelle ende criminelle inde welcke hy ter causen
voirscreven met datter aen cleeft tegen ons ende justicie
misdaen ende mesbruyct mach hebben ende gevallen mach
wesen hem als van desen wederom stellende ende restituerende
tot zynen goeden name fame ende geruchte in allen onse$
landen ende heerlicheyden ende tot zynen onverbuerden goeden
indien hy eenighe heeft in alder manieren als hy was
voerde toecompste vanden feyte ende dootslach voirs. imponerende
hier op silencie ende eeuwich zwigen onsen procureur general
van brabant ende allen anderen onsen ende onser vassalen
oft der smaelre heeren richteren justicieren ende officieren wie zy zyn
satisfactie ende beternisse doende eerst ende voer al der partie
geinteresseerde indien die nochtans nyet gedaen en zy civilyck
alleenlyck behoudelyck dat de voirs suppliant gehouden sal zyn ter
causen vanden voirs. feyte ende dootslage te betalene tonsen behoeve
amende civile nae qualiteyt vanden voirs. delicte ende faculteyt
van zynen goeden ende oyck te betalen de costen van justicien hier
omme gedaen ende te doene ter taxatien ende moderatien van onsen
lieven ende getrouwen den cancellier ende luyden van onser
raede in brabant ontbieden daerom ende bevelen den selven
onsen cancellier ende raedsluden in brabant dat voere hen geroepen
de ghene die daerom behooren geroepen te zyne zy procederen
wel ende dueghdelyck ter verificatie ende interinemente
van desen onsen brieve ende ter taxatien ende moderatien vander
voirs. amende ende costen van justicien naer huere forme
ende inhouden # ende dat gedaen zy onse drossaet van brabant
ende alle andere onse ende smaelre heeren richteren justicieren
officieren ende dieneren jegewoirdich ende toecomende dien
dat aengaen sal mogen hueren stedehouderen ende elck van hen
besunder soe hem toebehooren sal doen laten ende gedoogen
den voirs. pauwelse suppliant van onser jedewoirdiger gracien
quytscheldinge ende remissie ende van alle dinhouden van
desen inder vueghen ende manieren boven verhaelt rustelyck
vredelyck volcomelyck ende eeuwelyck genyeten ende
gebruycken sonder hem te doene oft te laten geschieden
nu noch in toecomende tyden eenich hinder stoot oft
moeyenisse in lyve noch in goede ter contrarien maer
indien zyn lyff oft eenighe van zynen onverbuerden goeden
zoe voirs. is daer om zyn oft naemaels waren gevangen
gearresteert gecommert oft belet dat zy die setten ende
stellen oft doen setten ende stellen ter stont ende sonder
vertreck tot geheelder ende volcomender delivrancie
want ons alsoe gelieft ende ten eynde dat dit goedt vast
ende gestadich blyve tot eewighen daghen zoe hebben
wy onsen zegel hier aen doen hanghen behoudelyck in
anderen saken onsen richte ende eenen yegelycken tzyne
in allen ghegeven in onser stadt van bruessele
opten goeden vrydach inde maent van apprille int
# welck interinement
de voirs. suppliant gehouden
zal zyn in persoen te
verzueckene ende dese
tegenwoirdige te presenteren
binnen eenen jaere
naestcomende opde
pene van te verbuerene deffecte van desen
jaer onsheeren duysent vyfhondert ende driendertich
ende van onsen keyserycke tvierde ende van onsen
rycken van castillien ende andere dachthienste aldus
stont ghesreven opde plycke byden keyser in zynen
raede ende gheteekent boudewyns visa recepta
ghecollacionneert tegens
doriginale brieven by my
decock